Tullio Liblik
**Tullio Liblik** (sündinud 12. novembril 1964 Kuressaares) on eesti ettevõtja.

Tullio Liblik on investeerimisfirma OÜ Saarte Investeering juhatuse liige ja omanik.

Haridus
-------

* 1984 Jäneda Sovhoostehnikumis agronoomia eriala
* 1988 Eesti Põllumajanduse Akadeemias põllumajanduse ökonoomika ja organiseerimise eriala

Töökäik
-------

* 1988–1991 Pihtla kolhoos, aseesimees
* 1991–2001 Saare Tootjate Liit, väliskaubandusnõunik
* 1992–... Eesti Kaubandus-Tööstuskoja Saaremaa esinduse juhataja
* 1993–1999 ASi Ösel Foods nõukogu liige
* 1999–2001 ASi Ösel Foods nõukogu esimees
* 2001–... OÜ Saarte Investeering juhatuse liige
* 2001–2008 ASi Kuressaare Sanatoorium nõukogu liige
* 2002–... OÜ Roheline Ring juhatuse liige
* 2003–2008 ASi Saaremaa Golf nõukogu liige
* 2005–2011 ASi E-Profiil nõukogu esimees
* 2005–... OÜ A&A Kinnisvara Saaremaa juhatuse liige
* 2005–2008 OÜ Paldiski Tuulepark nõukogu esimees
* 2007–... OÜ Energiamaja juhatuse liige
* 2009–... OÜ Energiamaja Konsultatsioonid juhatuse liige

Tullio Liblik hakkas ettevõtlusega tegelema 1993. aastal, mil ta asutas koostöös Toivo Alti ja Carl-Erik Sunbladiga AS Ösel Foodsi, mille põhitegevus oli karastusjookide tootmine. Sama omanikeringiga asutati tooraine saamiseks maasikakasvatusega tegelev AS Marjakasvatus. 1997. aastal laienes Ösel Foods Vene turule, Ösel Investile kuulunud tehases Moskvas hakati 1998. aastal tootma ketšupit. 1999. aastal osteti norralastelt Paljassaare Kalatööstus, mis tootis kalapulki. Tullio Liblik väljus toiduärist 2001. aastal, mil ta müüs talle kuulunud Ösel Foodsi aktsiad Carl-Erik Sunbladile.

Samal aastal asutas Tullio Liblik kinnisvaraarenduse ja ärikonsultatsioonidega tegeleva ettevõtte OÜ Saarte Investeering. Saarte Investeering on teinud kinnisvaraarendusi nii Saaremaal Kuressaares, Tallinnas kui ka Pärnumaal Sauga vallas (suuremate kinnisvaraarenduste hulka kuuluvad Merikotka elamurajoon Kuressaares, Hirvepargi elurajoon Pärnumaal Sauga vallas ning neli korterelamut Tallinna kesklinnas) .Eelkõige on Saarte Investeering panustanud elamuehitusse. Kinnisvaraarenduse valdkonnaga on seotud ka mitmed teised Tullio Libliku asutatud ettevõtted: kinnisvarabüroo OÜ A&A Kinnisvara Saaremaa büroo ning OÜ Energiamaja Konsultatsioonid. Madalenergiamajade ehitusega tegelev OÜ Energiamaja alustas 2013. aastal 407 ridaelamuboksiga elurajooni arendust Harjumaal Rae vallas Peetri külas.

2001. aastal asutas Tullio Liblik OÜ Roheline Ring, osaledes selle ettevõtte kaudu Eesti esimese tuulepargi rajamisel. 2002. aastal alustas tööd kolmest tuulikust koosnev Virtsu tuulepark , mille koguvõimsus oli 1,8 MW. Kolmest tuulikust kaks kuulusid Rohelisele Ringile ja üks Eesti Energiale. 2005. aastal rajas Roheline Ring Läänemaal Rõustes nelja tuulikuga tuulepargi, mille koguvõimsus oli 8 MW. Tullio Liblik oli investeerimisfirma Saarte Investeeringud kaudu ka Paldiski Tuulepargi osanik. Kokku on Tullio Liblik osalenud viie tänaseni töötava tuulepargi rajamisel. 2007. aastal müüs Tullio Liblik oma osaluse tuuleparkides .

2005. aastal omandas Tullio Liblikule kuuluv investeerimisfirma Saarte Investeering osaluse suuri metallkonstruktsioone tootvas ettevõttes E-Profiil enamusosaluse. 2011. aastal müüs Tullio Liblik oma osaluse ettevõttes E-Profiil.

Alates 2002. aastast on Tullio Liblik kuulunud Kuressaare Ametikooli nõukogusse ning olnud valitud nõukogu esimeheks. 2007. aastast astus Tullio Liblik ka Eesti Kutseõppe Edendamise Ühingu liikmeks ning on olnud aktiivne ettevõtjate ootuste ja vajaduste viimisel kutseõppevaldkonna otsustajateni. Kuressaare Ametikooli nõukogu esimehena on ta algatanud mitmesuguseid õppealaseid projekte ning arendanud ametikooli rahvusvahelist koostööd.

Ühiskondlik tegevus
-------------------

* 1992–... Saaremaa Rotary klubi liige
* 2002–... Kuressaare Ametikooli nõukogu esimees
* 2002–2005 Kuressaare Linnavolikogu liige, revisjonikomisjoni esimees
* 2007–... Eesti Kutseõppe Edendamise Ühingu liige
* 2008–... jalgpalliklubi Saaremaa JK aaMeraaS president
* 2010–... Saaremaa Ettevõtjate Liidu juhatuse liige
* 2012–... Saare maakonna arengukoja liige

### Kogukonna toetamine

Aastatel 2007–2011 toetas OÜ Saarte Investeering Saare maakonna õpilasi ja nende juhendajaid, kes on saavutanud silmapaistvaid tulemusi Eesti ja rahvusvahelistel aineolümpiaadidel ning riigieksamitel. Aasta-aastalt on Saarte Investeering häid tulemusi saavutanud õpilaste toetajate ringi kaasanud uusi ettevõtjaid, kes praeguseni toetusprojekti jätkavad.
Alates 2010. aastast on Saarte Investeering stipendiumiga toetanud Kuressaare Täiskasvanute Gümnaasiumi aasta lõpetajat ning samast aastast olnud Saaremaa jalgpalli meistrivõistluste peasponsor.

2012. aastal sõlmis Saarte Investeering koostööleppe Kuressaare Ametikooliga. Leppe järgi paneb Saarte Investeering viie aasta jooksul välja stipendiumi ühele Kuressaare Ametikooli lõpetanud õpilasele,, kes jätkab kõrghariduse omandamist samas valdkonnas Eestis või väljaspool Eestit.

2011. aastal tunnustas SA Innove koostöös Haridus- ja teadusministeeriumi ning Eesti Haridustöötajate Liiduga korraldatud tunnustusüritusel „Eestimaa õpib ja tänab" Saarte Investeeringu juhataja Tullio Liblikut kui piirkonna parimat hariduse sõpra ja toetajat.

Alates 2010. aastast on Saarte Investeering peasponsorina toetanud Saaremaa jalgpalli meistrivõistluste korraldamist. 2013. aasta 25. novembril allkirjastatud lepingu kohaselt toetab Saarte Investeering peasponsorina veel kolme aasta vältel Saaremaa jalgpalli meistrivõistlusi .

Maadevahetus
------------

2005. aastal Eesti Ekspressi artiklist ajendatuna algatati uurimine looduskaitsealuste maatükkide vahetuse õiguspärasuse ja võimalike korruptsioonikuritegude uurimiseks. 2009. aastal esitas Riigiprokuratuur maadevahetuse protsessi osalistele süüdistuse. Tullio Liblikut süüdistati altkäemaksu andmises. Lisaks Liblikule said süüdistuse Riigikogu liikmed Villu Reiljan ja Ester Tuiksoo, ärimehed Toomas Annus, Einar Vettus ja Tarmo Pedjasaar, maa-ameti endine juht Kalev Kangur ning juriidilised isikud AS Järvevana ja AS E.L.L. Kinnisvara.

2012. aastal mõistis Harju Maakohus maadevahetuse protsessi süüdistatavad õigeks ning mõistis kohtuotsuse jõustumisel riigieelarvest välja süüdistatavate õigusabikulud. 19. juunil 2013 tühistas Tallinna Ringkonnakohus varasema kohtuastme õigeksmõistmise ning mõistis Tullio Libliku süüdi altkäemaksu andmises, karistades teda tingimisi kahe aasta ja kuue kuu pikkuse vangistusega kolmeaastase katseajaga. Tullio Liblik vaidlustas ringkonnakohtu otsuse riigikohtus. 30. juunil 2014 mõistis riigikohus Tullio Libliku lõplikult süüdi ja karistas teda altkäemaksu korduva andmise eest tingimisi vangistusega kaks aastat 5 kuud ja 27 päeva kolmeaastase katseajaga.

Ärivaidlus Suklesega
--------------------

Saarte Investeering ja MaxKinnisvara alustasid koostööd 2004. aastal Pärnumaal Sauga vallas Hirvepargi elurajooni ehituseks. 2007. aastaks oli valminud 12 maja ning projekt vajas jätkamiseks lisafinantseeringut. MaxKinnisvara omanikud ei soovinud algsele paarikümne tuhande eurosele investeerigule midagi lisada ning seniste koostööpartnerite vahel tekkisid lahkarvamused.

Jätkuvad erimeelsused päädisid 2010. aastal palgamõrva tellimisega. Politsei hoidis tapmise ära ning Andrus Sukles vahistati. Harju Maakohus tuvastas, et Sukles soovis oma endist äripartnerit tappa ning tegi selleks ettevalmistusi, kuid Suklest süüdi ei mõistetud.

Isiklikku
---------

Tullio Liblik on Saaremaa spaahotellide omaniku ja Saaremaa ühe mõjukama endise ettevõtja Prits Libliku (1944–2012) poeg.

Harrastab lugemist, sigarikultuuri (2012. aastast OÜ Tallinna Sigariklubi juhatuse liige) ja mäesuusatamine.

Viited
------

1. ↑  "Saarlased teevad ilma mandril"[*alaline kõdulink*] Äripäev, 10. veebruar 1999.
2. ↑  "Tullio Liblik rajab Kuressaarde villad[*alaline kõdulink*] Delfi Majandus, 25. aprill 2008.
3. ↑  "Tullio Liblik rajab Kuressaare golfiväljaku äärde ülikallid villad" Ehitusinfo.ee.
4. ↑  "Tullio Liblik rajas Sauga vallale tasuta infrastruktuurid" Äripäev, 7. juuni 2007.
5. ↑  "Kuressaares jätkub aktiivne elamuehitus" Saarte Hääl, 12. detsember 2006.
6. ↑  "Saugas avati pidulikult Hirvepargi elamurajoon" Pärnu Postimees, 12. juuni 2007.
7. ↑  "Virtsus alustab tööd Eesti esimene tuulepark" www.virtsu.ee; Eesti Energia pressiteade, 11. oktoober 2002.
8. ↑  "Virtsu tuulikud annavad poole taastuvenergiast" www.virtsu.ee; Postimees, 12. oktoober 2002.
9. ↑  "Tullio Liblik rajab koos Mõisa ja Tamjärvega kolm tuuleparki" ERR, 30. märts 2007.
10. ↑  "Tullio Liblik ja Ants Ink müüsid maha Virtsu ja Rõuste tuulepargi" Saarte Hääl, 26. märts 2008.
11. ↑  "Tullio Liblik toodab nafta tootmise seadmeid" Eesti Päevaleht, 18. oktoober 2006.
12. ↑  "Tullio Liblik müüs metallifirma äripartnerile"[*alaline kõdulink*] Delfi Majandus, 5. oktoober 2011.
13. ↑  "Ametikooli nõukogu esimehena jätkab Tullio Liblik" Meie Maa, 16. mai 2013.
14. ↑  "Tullio Liblik premeerib Saaremaa parimaid õpilasi ja õpetajaid" Äripäev, 16. aprill 2007
15. ↑  "Maavalitsus toetab koos ettevõtjatega tublisid õpilasi" Saarte Hääl, 7. aprill 2001.
16. ↑  "Tullio Liblik asus jalgpalliklubi etteotsa" Saarte Hääl, 28. detsember 2010
17. ↑  "Juubelit tähistava ametikooli vilistlane sai väärika stipendiumi (FOTOD)" Saarte Hääl, 7. november 2012
18. ↑  "Ametikooli edasiõppija esimese stipendiumi pälvis Andres Talk" Meie Maa, 7. november 2012
19. ↑  "Saarte Investeering jätkab Saaremaa jalgpalli meistrivõistluste peasponsorina" Saaremaasport.ee, 24. november 2013
20. ↑  "Tullio Liblik mõisteti õigeks" Saarte Hääl, 20. juuni 2012.
21. ↑  "Riik peab lisaks 1,3 miljonile hüvitama ka tuhandete eurode eest maadevahetuses süüdistatute vabadusekaotuse" Delfi, 19. juuni 2012.
22. ↑  "Täismahus: kohus mõistis Reiljani ja Annuse maadevahetuses süüdi" ERR-i uudisteportaal, 19. juuni 2013.
23. ↑  Kadri Paas (30.06.2014). "TÄISMAHUS OTSUS: Riigikohus mõistis maadevahetajad lõplikult süüdi". *ärileht.ee*. Vaadatud 26. mail 2018.
24. ↑  "Kahtlustus: palgamõrvar pidi tapma Tullio Libliku" Eesti Ekspress, 27. august 2010.
25. ↑  "Tullio Libliku advokaat: politsei hoidis tapmise ära"[*alaline kõdulink*] Delfi, 7. jaanuar 2013.
26. ↑  "Palgamõrvast pääsenud Liblik: meil oli raha liiga vähe!" Delfi, 2. september 2010
27. ↑  "POLITSEI PROHMAKAS: Andrus Sukles mõisteti kohtus õigeks" Õhtuleht, 7. jaanuar 2013.
28. ↑  Ärimees Tullio Libliku öökapil ei ole ainult majandusraamatud Saarte Hääl, 26. märts 2012